Nous, officiaux de la court de Besençon, faisons savoir... que... nobles bers et puissant messires Jehans de Chalon, sires d’Allay, d’une part, et André, sires de Roches, damoiseaux, d’autre part, lidiz Jehans de Chalon, en maniere d’eschange et de permutacion, ay doney, quitté, baillié, outroié et delivré, pour luy et pour ses hoirs à touzjoursmais, adit Andrey, signour de Roches, et à ses hoirs ou à ces qui auront cause de luy, vint livrées de terre de franc aluef, de tel monoie come il corra per le temps en la citey et en la dyocese de Besençon, lesquex vint livrées de terre lidiz Jehans de Chalon a assignées et assises adit Andrey et à ses hoirs, [à] panre et à recevoir chescun an, à la feste de l’invencion saint Estiene, en ses rentes et sus ses rentes dou puis de la salnerie de Salins. Et a comandez lidiz Jehans de Chalon, per ces presentes lettres, à ces qui ses rentes de la salnerie de Salins reçoivent ou recevront par le temps à venir, que il chescun an adit Andrey ou à ses hoirs ou à ces qui auront cause de lours paoient, bailloient et delivroient adit terme lesdites vint livrées de terre, senz autre comandement atendre doudit Jehan de Chalon ne de ses [hoirs]; desquex vint livrées de terre lidiz Jehans de Chalon, pour luy et pour ses hoirs, s’est devesti et ledit Andrey, pour luy et pour ses hoirs, en a envesti et mis en corporal possession ou auxi, par la tradicion de ces presentes lettres. Et se y avenoit, que Dex ne vuille, que lidiz puis de la salnerie de Salins, par guerre, par deffaut de bois ou par autre chose fussent à ce menez que lidiz Andrey ou li suens ne puissiens percevoir lesdites vint livrées de terre, si come dessus est dit, lidiz Jehans de Chalon ou li suens sunt tenuz d’assigner et d’asseoir adit Andrey ou es suens lesdites vint livrées de terre de franc aluef en la terre d’Abbens ou de Regne, à l’esgart de bones genz. Et, d’autre part, en recompensacion desdites vint livrées de terre bailliées, quitées et delivrées doudit Jehan de Chalon adit Andrey, si cum dessus est dit, lidiz Andrey, regardé en ce son evidant profit, a baillié, doné, quitey, outroié et delivrey, pour luy et pour ses hoirs à touzjoursmais, adit Jehan de Chalon et à ses hoirs ou ces qui auront cause de lours, les homes et lour meys qu’il ha à Biens, à Four et Montanti, c’est à savoir Girart, de Biens, et son frere et lour mex; item, Jehannin, fiz Colin, de Montanti, et son meyx; item, Colin, de Fourz, et son mex; item, quanque lidiz Andrey ha, puet et doit avoir esdites viles de Biens, de Four et de Montanti, es fons, es appartenances, appendises, finaiges et terretoires d’ycelles, en signorie et en justice haute et basse, en maisons, prey, chans, vignes, chasax, cultiz, fours, molins, aigues, decors d’aigues, censes, rentes, corvées, costumes et toutes autres choses, queles qu’elles soient et coment qu’elles puissent estre appelées, sau ce que des choses dessusdites lidiz Andrey retient à luy et es siens ses fiez de ses franches genz desdiz leus; item, son droit qu’il ha, puet et doit avoir et avoit devant la confection de ces lettres ou meys de Labutel, et ou mex à Duc, et le droit que lidiz Andrey dit qu’il ha et avoit devant la confection de ces lettres en ce que messires Jehans de La Chassaigne, sui hoirs ou sui partaiges, ont vendu esdites villes ou acunes d’yceles ou eschangié adit Jehan de Chalon, signour d’Allay, lesquex choses lidiz Andrey doit prendre droitement par ledit mons. Jehan de Chalon ou par sa court... En tesmoignaige des choses dessusdites, nous, à la requeste des devantdiz Jehan de Chalon et Andrey, faite à nous par nostre... comandement, avons fait metre en ces presentes lettres le seal de la court de Besençon, ensamble les seaux des devantdiz Jehan de Chalon et Andrey, mis en ces lettres, faites et donées l’an Nostre Signour corrant par mil CCC et cinc, ou mois de mart.